Diari Oficial de la Generalitat Valenciana


Sumari del DOGV 5106, del 04-10-2005 (2005/10968)

Informació pública de les bases per a la convocatòria d'un concurs d'idees per a la posterior contractació, per mitjà de procediment negociat sense publicitat, de la consultoria i assistència per a la redacció d'un projecte de centre per a equipament comercial i social.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5106

Data del DOGV
:   04-10-2005

Secció del DOGV
:   V. ALTRES ANUNCIS - B) LICITACIÓ DE CONTRACTES ADMINISTRATIUS

Número del document
:   2005/10188


Data del document
:   31-08-2005

Organisme emissor
:   Ajuntament de Benicarló

Tipus de document
:   Anunci

Descriptors 

:   * Benicarló
    * contracte de serveis

Informació pública de les bases per a la convocatòria d'un concurs d'idees per a la posterior contractació, per mitjà de procediment negociat sense publicitat, de la consultoria i assistència per a la redacció d'un projecte de centre per a equipament comercial i social. [2005/F10670]
  
Amb data 1 de setembre del 2005, el tinent d'alcalde delegat de l'Àrea de Contractació va aprovar les següents bases per a la convocatòria d'un concurs d'idees per a la posterior contractació, per mitjà de procediment negociat sense publicitat, de la consultoria i assistència per a la redacció d'un projecte de centre per a equipament comercial i social.
  
Bases del concurs d'idees per a la posterior contractació, per mitjà de procediment negociat sense publicitat, de la consultoria i assistència per a la redacció d'un projecte de centre per a equipament comercial i social.
  
Primera. Objecte del concurs
  
Constituïx l'objecte del concurs la selecció, previ concurs d'idees, del redactor o equip redactor del projecte de centre per a equipament comercial social, al servici fonamentalment del polígon industrial on s'emmarca, l'execució i explotació posterior del qual es durà a terme prèvia concessió d'ocupació privativa i normal del domini públic.
  
El concurs es desenvoluparà en dues fases amb el contingut següent:
  
1a fase: es presentarà proposta per a la definició conceptual de la seu del/ dels edifici/s a construir.
  
2a fase: els autors de les propostes seleccionades serà invitats a prendre part en esta segona fase de presentació de propostes tècniques.
  
Segona. Àmbit territorial del centre
  
La seu del centre per a equipament comercial i social se situa sobre la parcel·la per a equipament social i comercial SP1 del Polígon Industrial Collet, de titularitat municipal, amb una superfície de 7.895,74 metres quadrats.
  
L'edifici en qüestió ha d'ajustar-se a les normes urbanístiques establides per a la parcel·la pel pla parcial del sector 8A Collet, i s'hi apliquen les determinacions del capítol II (articles 4.9 a 4.16) respecte dels usos, condicions de parcel·la, condicions de volum i forma dels edificis, condicions estètiques i dotacions d'aparcaments.
  
Tercera. Àmbit funcional del centre
  
L'edificació materialitzarà un projecte arquitectònic unitari, en un o diversos blocs independents, que permetrà la seua execució per fases i la integració, com a mínim, de les activitats següents:
  
- administratives
  
- assistencials
  
- educatives
  
- sanitàries
  
- socioculturals
  
- comercials
  
- locals d'oficina
  
- recreatives i sales de reunió
  
- altres servicis.
  
Quarta. Concursants
  
Podran participar en este concurs tant a títol individual com integrats en equips, tots els arquitectes que, conforme a la legislació vigent, puguen redactar avantprojectes i projectes d'esta naturalesa en l'àmbit de la Unió Europea en el moment de la presentació de propostes.
  
Igualment, podran prendre part en el concurs altres persones físiques o jurídiques que, tenint així mateix capacitat d'obrar, s'integren o disposen d'un equip el director del qual siga un arquitecte que reunisca les condicions referides.
  
En cap cas podran prendre part en el concurs les persones que es troben sotmeses a algun dels supòsits de prohibició de contractar establits en l'article 20 del Text Refós de la Llei de Contractes de les Administracions Públiques (TRLCAP).
  
Cinquena. Consultes i informació addicional
  
Els interessats podran obtindre la informació (bases del concurs i informació urbanística) per mitjà d'escrit, fax, correu electrònic o web municipal (www.ajuntamentdebenicarlo.org).
  
Esta informació podrà sol·licitar-se fins a 10 dies naturals abans del de la finalització del termini per a la presentació de la documentació tècnica, i serà facilitada cinc dies naturals abans del de la finalització del termini per a la presentació de la documentació tècnica.
  
Sisena. Documentació a aportar pels concursants
  
A) Primera fase: els concursants presentaran en els terminis que s'assenyalen en estes bases la documentació següent:
  
Sobre gran, tancat i lacrat, en l'anvers de la qual es farà constar «Concurs per a centre d'equipament comercial i social» i el lema davall el qual presenta la proposta, i en l'interior de la qual s'inclouran dos sobres tancats i lacrats. Un d'estos, en l'exterior del qual constarà també el lema, inclourà les dades de l'autor de la proposta (identitat, número de col·legiat, adreça, telèfon, correu-e i firma) i dels seus col·laboradors, si es concorre en equip. Inclourà, igualment, la declaració responsable de no trobar-se sotmés a cap dels supòsits de prohibició per a contractar establits per l'article 20 del TRLCAP; i l'altre sobre, en l'exterior del qual també haurà de constar el lema corresponent, inclourà en el seu interior la proposta per a la definició conceptual de la seu del/dels edifici/s a construir, identificada exclusivament amb el lema triat.
  
B) Segona fase: els autors de les propostes seleccionades, prèvia invitació, presentaran en sobre tancat i lacrat la documentació que permeta la seua valoració conforme als criteris que s'indiquen en la base deu.
  
Setena. Terminis
  
El desenvolupament del concurs se subjectarà als terminis següents:
  
- La documentació corresponent a la primera fase haurà de ser presentada al Negociat de Contractació, de 09.00 a 14.00 hores, en el termini de 20 dies hàbils a comptar del següent al de la publicació de l'anunci de les bases en el Diari Oficial de la Generalitat Valenciana.
  
- El jurat es constituirà en el termini màxim de 15 dies hàbils a comptar del següent al de la finalització del termini per a la presentació de la documentació corresponent a la primera fase.
  
- La documentació corresponent a la segona fase es presentarà en la forma i termini que determine l'escrit d'invitació, que serà degudament inserit al tauler d'anuncis municipal i en la pàgina web municipal.
  
- La resolució del concurs tindrà lloc en el termini màxim de dos mesos a comptar del següent al de la finalització del termini de presentació de la documentació corresponent a la segona fase.
  
- La notificació de la resolució es durà a terme en el termini dels 10 dies següents.
  
Huitena. Composició del jurat
  
El jurat estarà compost per:
  
President: l'alcalde de l'Ajuntament de Benicarló o regidor que delegue.
  
Vocals:
  
El regidor delegat d'Urbanisme.
  
El regidor delegat de Contractació i Patrimoni.
  
Un representant de cada grup municipal.
  
L'arquitecte municipal.
  
L'enginyer municipal.
  
La TAG d'Urbanisme.
  
Secretari: el de la corporació o funcionari que delegue, amb veu i sense vot.
  
Novena. Funcionament del jurat
  
La decisió del concurs correspondrà al jurat, i és necessari per a la seua constitució i funcionament l'assistència, almenys, de dos terços dels seus membres.
  
Les decisions s'adoptarà per majoria de vots dels membres presents i en cas d'empat resoldrà el vot de qualitat del president. Totes les decisions del jurat serà definitives, irrevocables i inapel·lables.
  
El jurat haurà de dur a terme una valoració documentada de les propostes seleccionades, sense que en cap cas puga declarar desert el concurs.
  
Deu. Criteris de selecció
  
La selecció de la primera fase es durà a terme pel jurat, que valorarà la proposta conceptual sobre la base dels criteris següents:
  
- Adaptació a l'entorn de l'edificació projectada i adequació de l'edificació als diferents usos previstos en la base tercera.
  
La segona fase es valorarà conforme als criteris següents:
  
- Memòria tècnica (fins a 35 punts): es valorarà l'enfocament global del projecte la metodologia a emprar i, molt especialment, la proposta constructiva i el calendari d'execució. En tot cas, es tindrà en compte la conveniència i normalitat dels fins respecte de la destinació del domini públic a utilitzar.
  
- Estudi previ (fins a 30 punts): a nivell d'idees, es desenvoluparà el projecte (solució arquitectònica) a mode elemental o esquemàtic, per mitjà de croquis o dibuixos, i s'incidirà en la tipologia, estètica o imatge pública, així com una estimació orientativa del cost econòmic.
  
- Termini de redacció del projecte (fins a 5 punts).
  
- Documentació addicional (fins a 5 punts): una altra documentació que voluntàriament s'estime convenient aportar.
  
- Curriculum vitae anònim de l'autor del projecte identificat únicament pel lema: fins a 15 punts.
  
Onze. Premis
  
L'autor o equip redactor de la proposta guanyadora del concurs serà premiat amb l'adjudicació del contracte per a la redacció dels projectes bàsic i d'execució, per mitjà de procediment negociat sense publicitat. En este sentit, el projecte a redactar incorporarà, amb independència dels exigibles a documents d'esta naturalesa, la valoració de la part de domini públic que haguera d'ocupar, com si es tractara de béns de propietat privada, i el plec de condicions que haguera de regir per a la posterior concessió.
  
Igualment, l'ajuntament es reserva el dret d'adjudicar-li la direcció de l'obra, una vegada feta la recepció dels projectes bàsics i d'execució.
  
El pagament dels honoraris corresponents anirà a càrrec de l'adjudicatari del concurs pel qual s'atorgue la concessió de l'ocupació privativa de la parcel·la en qüestió. A estos efectes, els honoraris seran els que es deduïsquen de les tarifes oficials establides pel col·legi corresponent.
  
Dotze. Atribucions de l'administració convocant
  
L'ajuntament es reserva el dret d'introduir en el projecte les modificacions que estime oportunes, amb vista a la conveniència per als interessos públics, sense que en cap cas puga esdevindre desvirtuada la concepció global del projecte guanyador.
  
Tretze. Propietat de les propostes
  
Els autors de les propostes presentades conservaran en tot moment la propietat intel·lectual sobre estes.
  
Sense perjuí del que s'ha esmentat, el/la concursant guanyador/a autoritza a l'entitat convocant l'exposició, reproducció i difusió dels seus treballs en els termes establits per la legislació sobre propietat intel·lectual.
  
La documentació material del concurs quedarà de propietat municipal.
  
Catorze. Publicitat del concurs
  
El concurs i les bases per les quals es regix seran reproduïdes en el web municipal, i s'anunciarà la convocatòria en el Diari Oficial de la Generalitat Valenciana, en els col·legis oficials d'arquitectes de la Comunitat Valenciana i en un diari dels de major difusió a la mateixa Comunitat Valenciana.